Ivan Lovrinović, bivši ekonomski strateg Mosta, na svom Facebooku objavio je video u kojem tvrdi da ima veliko i originalno rješenje za problem nezaposlenosti.

Lovrinović na izbore ide kao član koalicije koju čine Živi zid, Franak, Akcija mladih i Promijenimo Hrvatsku, a njegov program univerzalnog zapošljavanja ostavio je u čudu čak i njegove pratitelje na Facebooku. Naime, Lovrinovićeva ideja je, ni više ni manje, zaposliti čak 200.000 ljudi u lokalnu samoupravu i javni sektor!

- Rješenje je toliko jednostavno da čak izgleda nevjerojatno - odmah u uvodu je rekao Lovrinović koji tvrde da je taj program osmislila skupina ekonomskih stručnjaka.

- Svi se slažemo da je nezaposlenost najveći problem u državi. Naš cilj je zaposliti 200.000 ljudi uz mjesečnu plaću 3.500 kuna neto. Dakle, potrebno je osigurati 8,4 milijardi kuna.

Lovrinović i sam priznaje da se tu radi o ogromnom novcu, ali prije nego što je otkrio jednostavnu računicu, profesor na Ekonomskom fakultetu morao je otkriti što bi svi ti ljudi radili u državnoj upravi.

- Neka lokalna zajednica prijavi što im treba. Ljudi mogu raditi svašta - od rada na infrastrukturi, podučavanju djece i starijih osoba, manji popravci, sezonski poslovi, tu je kulturno-zabavni program... Jednostavno - svi mogu pokazati kreativnost!

Hoće li ovakvo masovno zapošljavanje toliko zaoštriti konkurenciju da bi moglo doći do problema u privatnom sektoru? Profesor Lovrinović tvrdi da to neće biti problem...

- Dinamiziranjem ekonomije doći će do povećanja i ukupnog prihoda od privatnih poduzeća, pa će i oni moći ponuditi veće plaće.

Lovrinović je nakon toga rekao da takav model nije nepoznat u Europi.

- Uzimam primjer Mađarske, oni su zaposlili oko 290.000 ljudi. Ali želim naglasiti da je to antikrizna mjera od koje se može odustati kada se stabilizira ekonomija.

I na kraju glavno pitanje - odakle novac? Gdje pronaći 8,4 milijardi kuna...

- Svi će zarađivati 3.500 kuna neto. Dakle, neće biti štednje, svi će trošiti. Na godišnjoj razini će se potrošiti 8,4 milijardi kuna, a na konto PDV-a državi će se vratiti 2,1 milijarde.

Sada smo već na trošku od 6,3 milijarde.

- Država već sada daje 3 milijarde kuna za nezaposlene i tu nam ostaje 3,3 milijardi za pronaći...

Odakle taj novac?

- Već sam u svojim prethodnim izlaganjima dokazao da se refinanciranjem 170 milijardi kuna javnog duga može uštedjeti veliki novac. Dobrim pregovaranjem kamatu bi sa 5 posto smanjili na 2 posto i proračun bi bio bogatiji za 5,1 milijardi kuna...

Dakle, ukupna Lovrinovićeva računica bi iznosila - neka država zaposli 200.000 ljudi i na kraju bi završili 1,8 milijardi kuna u plusu!